CELEX: 32021D1037
Language: ro
Date: 2021-06-16 00:00:00
Title: Decizia de punere în aplicare (UE) 2021/1037 a Comisiei din 16 iunie 2021 privind cererea de înregistrare a inițiativei cetățenești europene intitulate „Interzicerea publicității pentru combustibilii fosili și a sponsorizării din partea acestui sector” în temeiul Regulamentului (UE) 2019/788 al Parlamentului European și al Consiliului (Numai textul în limba engleză este autentic)

25.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 226/36
               
            
         DECIZIA DE PUNERE ÎN APLICARE (UE) 2021/1037 A COMISIEI
         din 16 iunie 2021
         privind cererea de înregistrare a inițiativei cetățenești europene intitulate „Interzicerea publicității pentru combustibilii fosili și a sponsorizării din partea acestui sector” în temeiul Regulamentului (UE) 2019/788 al Parlamentului European și al Consiliului
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),
         întrucât:
         
                     (1)
                  
                  
                     La 22 aprilie 2021, Comisiei i-a fost prezentată o cerere de înregistrare a unei inițiative cetățenești europene intitulate „Interzicerea publicității pentru combustibilii fosili și a sponsorizării din partea acestui sector”.
                  
               
                     (2)
                  
                  
                     Obiectivele inițiativei sunt exprimate după cum urmează: „Solicităm Comisiei Europene să propună un act legislativ al UE prin care: să interzică publicitatea pentru combustibilii fosili, precum și pentru transporturile aeriene, rutiere și navale (altele decât serviciile de transport de interes economic general) pe bază de combustibili fosili; să interzică publicitatea din partea oricărei întreprinderi active pe piața combustibililor fosili, în special în domeniul extracției, rafinării, furnizării, distribuției sau vânzării de combustibili fosili; să interzică sponsorizările de către întreprinderile definite la punctul 2 de mai sus sau utilizarea mărcilor comerciale sau a denumirilor comerciale utilizate pentru combustibilii fosili. Acest act legislativ ar intra în sfera de competență a UE, în sensul că ar consta într-un regulament privind piața internă menit să consolideze protecția consumatorilor și să asigure un nivel ridicat de protecție a sănătății publice și a mediului. Într-adevăr, această legislație ar spori gradul de sensibilizare a publicului cu privire la produsele și tehnologiile care sunt responsabile de schimbările climatice și de alte daune aduse mediului și sănătății. Textul legislativ ar urmări, așadar, obiective care sunt avute în vedere de politicile UE privind protecția mediului și a consumatorilor, prin armonizarea normelor privind publicitatea pentru combustibilii fosili și sponsorizările din partea întreprinderilor din acest sector. Acesta ar intra în sfera competențelor partajate care includ piața internă, mediul, protecția consumatorilor (a se vedea articolul 4 din TFUE).”
                  
               
                     (3)
                  
                  
                     Detalii suplimentare cu privire la obiectul, obiectivele și contextul inițiativei sunt prezentate într-o anexă. În special, aceasta clarifică faptul că produsele pe bază de combustibili fosili în cauză includ petrolul, gazele fosile și cărbunele. Totodată, anexa clarifică domeniul de aplicare al interdicției propuse/solicitate, care, potrivit organizatorilor, ar trebui să acopere orice formă de promovare sau de publicitate, directă sau indirectă, precum și orice distribuție gratuită sau promoțională sau orice relație de sponsorizare; interdicția ar trebui să se aplice atât în mediul offline, cât și online și să acopere publicitatea și sponsorizarea, în special în contextul sportului, educației, științei, evenimentelor publice și al evenimentelor mass-media organizate de terți. În cele din urmă, anexa explică motivele care stau la baza inițiativei, după cum urmează: (1) „Combustibilii fosili perpetuează criza climatică și nu ar trebui să li se facă publicitate”, (2) „Combustibilii fosili au creat o criză în domeniul sănătății publice și nu ar trebui să li se facă publicitate”, (3) „Societățile din sectorul combustibililor fosili induc în eroare consumatorii și s-a constatat că unele dintre ele au încălcat orientările privind publicitatea” și (4) „Sponsorizările din partea sectorului combustibililor fosili sunt utilizate pentru accesul politic”.
                  
               
                     (4)
                  
                  
                     Grupul de organizatori a prezentat, de asemenea, un proiect de act legislativ intitulat „Interzicerea publicității pentru combustibilii fosili și a sponsorizării din partea acestui sector: Directiva ICE”. Domeniul de aplicare al proiectului de act legislativ este „publicitatea pentru produsele pe bază de combustibili fosili, întreprinderile din sectorul combustibililor fosili și promovarea acestora: (a) în presă și în alte publicații tipărite; (b) în toate formele de comunicări comerciale audiovizuale; (c) în radiodifuziune; (d) în serviciile societății informaționale și (e) prin sponsorizare legată de combustibilii fosili, inclusiv distribuția gratuită sau la preț redus de produse pe bază de combustibili fosili.”
                  
               
                     (5)
                  
                  
                     În măsura în care inițiativa vizează conservarea, protejarea și îmbunătățirea calității mediului, protejarea sănătății umane și utilizarea prudentă și rațională a resurselor naturale, Comisia are competența de a prezenta o propunere de act juridic în temeiul articolului 192 din tratat.
                  
               
                     (6)
                  
                  
                     În măsura în care există diferențe între normele naționale care sunt de natură să creeze obstacole în calea comerțului și să obstrucționeze libertățile fundamentale și, prin urmare, să aibă un efect direct asupra funcționării pieței interne sau să provoace denaturări semnificative ale concurenței, Comisia are competența de a prezenta o propunere de act juridic de aliniere a dispozițiilor actelor cu putere de lege și ale actelor administrative ale statelor membre care au ca obiect instituirea și funcționarea pieței interne în temeiul articolului 114 din tratat.
                  
               
                     (7)
                  
                  
                     Din aceste motive, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
                  
               
                     (8)
                  
                  
                     Această concluzie nu aduce atingere evaluării efectuate pentru a se stabili dacă în acest caz ar fi îndeplinite condițiile concrete de fapt și de fond necesare pentru ca Comisia să acționeze, inclusiv proporționalitatea și compatibilitatea cu drepturile fundamentale.
                  
               
                     (9)
                  
                  
                     Grupul de organizatori a furnizat dovezi adecvate că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.
                  
               
                     (10)
                  
                  
                     Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (11)
                  
                  
                     Inițiativa cetățenească europeană intitulată „Interzicerea publicității pentru combustibilii fosili și a sponsorizării din partea acestui sector” ar trebui, prin urmare, să fie înregistrată,
                  
               ADOPTĂ PREZENTA DECIZIE:
         
            Articolul 1
            Se înregistrează inițiativa cetățenească europeană intitulată „Interzicerea publicității pentru combustibilii fosili și a sponsorizării din partea acestui sector”.
         
         
            Articolul 2
            Prezenta decizie se adresează grupului de organizatori ai inițiativei cetățenești europene intitulate „Interzicerea publicității pentru combustibilii fosili și a sponsorizării din partea acestui sector”, reprezentat de dna Silvia PASTORELLI și de dna Sílvia DÍAZ PÉREZ, în calitate de persoane de contact.
         
         
            Adoptată la Bruxelles, 16 iunie 2021.
            
               
                  Pentru Comisie
               
               Věra JOUROVÁ
               
                  Vicepreşedinte
               
            
         
         
            (1)  JO L 130, 17.5.2019, p. 55.